Man gevonnis wat sy bejaarde ma vermoor‘n 27-jarige man is Vrydag in die Pietermaritzburg-hooggeregshof tot 22 jaar tronkstraf gevonnis nadat hy erken het hy het sy ma vermoor. Thandaxolo Khumalo, van Verulam in KwaZulu-Natal, het erken dat hy sy ma, Thokozile Khumalo (70) in Julie met ‘n mes doodgesteek het nadat hy dronk by die huis opgedaag het. Hy het Woensdag aan die hof gesê hy was kwaad toe sy ma hom tereggewys het oor sy drinkery en haar belofte om vir hom geld te gee, teruggetrek het. Khumalo het ‘n mes in die kombuis gaan haal en haar aangeval. Hy het haar op die vloer gelaat, waar sy gesterf het. Hy het gevlug toe hy besef wat hy gedoen het. Hy het sy bebloede klere verbrand. Volgens die nadoodse ondersoek is sy in albei haar longe, haar lewer, gesig en bo-arm gesteek. Sy het ook kneusplekke op haar gesig gehad. Khumalo se ma was ‘n afgetrede verpleegster wat hom en sy kind ondersteun het, aangesien Khumalo nooit gewerk het nie. Khumalo se verdedigingspan het gesê sy skulderkentenis en die feit dat hy ‘n eerste oortreder is, moet in ag geneem word en dat dit ‘n vonnis van 15 jaar tronkstraf, die minimum vir ‘n eerste moord, regverdig. Hy is Woensdag skuldig bevind. Waarnemende regter Enthias Xolo het egter bevind dat sy optrede ‘n swaarder straf regverdig. Hy sê die gemeenskap eis dat geweld teen vroue, bejaardes en kinders swaar gestraf moet word.